সীমান্তবর্তী এলাকায় বাতিল হচ্ছে তালিকায় নাম অন্তর্ভুক্তির আবেদন!

ওয়েব ডেস্ক : ২০২৬ সালে পশ্চিমবঙ্গে হতে চলেছে বিধানসভা নির্বাচন। তার আগে রাজ্যে ভোটার তালিকায় বিশেষ নিবিড় সংশোধন বা এসআইআর (SIR) প্রক্রিয়া শুরু করতে চাইছে নির্বাচন কমিশন। সেই কারণে রাজ্যের সীমান্তবর্তী এলাকাগুলিতে ভোটার তালিকায় (Voter List) নাম তোলার হিড়িক পড়ে গিয়েছে। তবে সূত্রের খবর, ভোটার তালিকায় নাম অন্তর্ভুক্তির জন্য আবেদনপত্র বাতিলের সংখ্যা উদ্বেগজনক হারে বৃদ্ধি পাচ্ছে।

সূত্রের খবর, রাজ্যের সীমান্তবর্তী এলাকাগুলিতে গত ১ জুন থেকে ৭ অগাস্ট পর্যন্ত ১০.০৪ লক্ষ আবেদন জমা পড়েছে। এই আবেদনপত্রের মধ্যে মাত্র ৬.০৫ লাখ আবেদন গ্রহণযোগ্য হয়েছে। বাকি ৪০.২৩ শতাংশ আবেদনপত্র ভুয়ো নথিপত্র (Fake Documents) থাকায় বাতিল করা হয়েছে বলে খবর।

আরও খবর : আদালতে আত্মসমর্পণ বোলপুরের বিধায়ক চন্দ্রনাথ সিনহার

জানা যাচ্ছে, বিভিন্ন জেলায় বাতিলের হার অনেকটাই বেড়েছে। মুর্শিদাবাদে (Murshidabad) বাতিলের হার ৫৬.৪৪ শতাংশ, কোচবিহার (Coochbihar) ৪৪.৮৩ শতাংশ, উত্তর দিনাজপুর (North Dinajpur) ৪৪.৮১ শতাংশ, দক্ষিণ ২৪ পরগনা (South 24 Parganas) ৪৪.৬৮ শতাংশ, মালদা (Malda) ৪১.২৫ শতাংশ এবং নদিয়া (Nadia) ৪২.১১ শতাংশ।

নির্বাচন কমিশন সূত্রের খবর, SIR (Special Intensive Revision)-এর ভয়ে অনেকেই হঠাৎ করেই নাম তোলার জন্য আবেদনপত্র জমা দিয়েছেন। প্রয়োজনীয় নথিপত্র জোগাড় করতে না পারায় আবেদনের একটি বড় অংশ বাতিল হয়েছে। বিশেষ করে, SIR-এর আগে অনেকে অবৈধভাবে ভোটার তালিকায় নাম অন্তর্ভুক্ত করার চেষ্টা করেছেন বলে মনে করা হচ্ছে।